

 VLADA REPUBLIKE HRVATSKE

Zagreb, 28. studenoga 2024.

**PREDLAGATELJ:** Ministarstvo pravosuđa, uprave i digitalne transformacije

**PREDMET:** Izvješće o ostvarivanju prava na besplatnu pravnu pomoć i utrošku sredstava u 2023. godini

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 31. stavka 3. Zakona o Vladi Republike Hrvatske („Narodne novine“, broj 150/11., 119/14., 93/16.,116/18., 80/22. i 78/24.), a u vezi s člankom 45. Zakona o besplatnoj pravnoj pomoći („Narodne novine“, broj 143/13. i 98/19.), Vlada Republike Hrvatske je na sjednici održanoj \_\_\_\_\_\_\_\_\_\_ 2024. donijela

**Z A K L J U Č A K**

Prihvaća se Izvješće o ostvarivanju prava na besplatnu pravnu pomoć i utrošku sredstava u 2023. godini, u tekstu koji je Vladi Republike Hrvatske dostavilo Ministarstvo pravosuđa, uprave i digitalne transformacije aktom KLASA: 701-02/24-01/13 URBROJ: 514-04-01-01-02/01-24-06, od 5. studenog 2024.

KLASA:

URBROJ:

Zagreb,

 PREDSJEDNIK

 mr. sc. Andrej Plenković

**OBRAZLOŽENJE**

Institut besplatne pravne pomoći uređen je Zakonom o besplatnoj pravnoj pomoći („Narodne novine“, broj 143/13. i 98/19. - u daljnjem tekstu: ZBPP) koji je stupio na snagu 1. siječnja 2014. ZBPP-om se uređuje svrha, korisnici i vrste pravne pomoći, pružatelji pravne pomoći, uvjeti i postupak za ostvarivanje pravne pomoći, prekogranično ostvarivanje pravne pomoći, financiranje pravne pomoći i nadzor nad provedbom ZBPP-a.

Svrha besplatne pravne pomoći u smislu ZBPP-a je ostvarenje jednakosti svih pred zakonom, osiguranje građanima Republike Hrvatske i drugim osobama u skladu s odredbama toga Zakona djelotvornog ostvarenja pravne zaštite te pristupa sudu i drugim javnopravnim tijelima pod jednakim uvjetima.

Ministarstvo pravosuđa, uprave i digitalne transformacije prati provedbu ZBPP-a i obvezno je svake godine Vladi Republike Hrvatske podnijeti Izvješće o ostvarivanju prava na besplatnu pravnu pomoć i utrošenim sredstvima (u daljnjem tekstu: Izvješće), a koje Izvješće Vlada Republike Hrvatske podnosi Hrvatskom saboru.

U Izvješću su navedeni podaci iz računalnog programa za besplatnu pravnu pomoć - informatičkog sustava koji omogućava pretraživanje podnesenih zahtjeva za besplatnu pravnu pomoć u realnom vremenu te broja odobrenih zahtjeva za cijelo područje Republike Hrvatske, kao i za područje teritorijalne nadležnosti pojedine županije odnosno Grada Zagreba. Također, u Izvješću su navedeni podaci prikupljeni od ovlaštenih udruga, pravnih klinika te upravnih tijela županija i Gradskog ureda za opću upravu i imovinsko-pravne poslove Grada Zagreba.

Primarnu pravnu pomoć, koja se odnosi na pravno savjetovanje i pravnu zaštitu u postupcima pred javnopravnim tijelima, pružaju ovlaštene udruge, pravne klinike i upravna tijela županija odnosno Gradski ured za opću upravu i imovinsko-pravne poslove Grada Zagreba.

U 2023. pružatelji primarne pravne pomoći pružili su pravnu pomoć u ukupno 29.128 slučajeva. U usporedbi s 2022., u 2023. je došlo do smanjenja broja pružene primarne pravne pomoći za 6,55 %. Od navedenog broja najveći dio se odnosi na pravnu pomoć koju su pružile ovlaštene udruge, u ukupno 24.395 slučajeva. U odnosu na oblike primarne pravne pomoći ona je u 88,57 % slučajeva pružena u obliku opće pravne informacije i pravnog savjeta.

Sekundarna pravna pomoć se odnosi na ostvarivanje pravne zaštite u građanskim i upravnim sudskim postupcima te na oslobođenje od plaćanja troškova sudskog postupka i oslobođenje od plaćanja sudskih pristojbi. Sekundarnu pravnu pomoć u građanskim i upravnim sudskim postupcima pružaju odvjetnici.

U 2023. zaprimljeno je 3.258 zahtjeva za odobravanje sekundarne pravne pomoći, od čega je odobreno 2.244 zahtjeva. U odnosu na 2022., u 2023. je zabilježen pad broja podnesenih zahtjeva za ostvarivanje sekundarne pravne pomoći za 8,08 %. Kada se stavi u odnos broj stanovnika u pojedinoj županiji i broj podnesenih zahtjeva za odobravanje sekundarne pravne pomoći upravnim tijelima županija, slijedi da je najviše zahtjeva podneseno na području Brodsko-posavske županije, Istarske županije, Sisačko-moslavačke županije i Požeško-slavonske županije.

S obzirom na vrstu postupka, sekundarna pravna pomoć je u 64,52 % slučajeva odobrena u postupcima iz obiteljskih odnosa. Na drugom mjestu po učestalosti su, kao i u 2022., ostali sudski postupci koji se odnose na iznimno odobravanje sekundarne pravne pomoći kada je takva potreba uvjetovana konkretnim životnim okolnostima podnositelja zahtjeva, i to u 16,55 % slučajeva.

Sekundarna pravna pomoć je najčešće odobravana u obliku oslobođenja od plaćanja sudskih pristojbi, i to u 36,34 % slučajeva, zatim zastupanja u sudskim postupcima, u 33,15 % slučajeva, te u obliku oslobođenja od plaćanja troškova sudskog postupka, u 26,69 % slučajeva.

Ukupno planirana financijska sredstva za organiziranje i pružanje besplatne pravne pomoći u 2023. iznosila su 933.508 eura. Za pružanje primarne pravne pomoći isplaćen je iznos od 548.756,96 eura, a za pružanje sekundarne pravne pomoći isplaćen je iznos od 254.657,65 eura, što ukupno daje iznos od 803.414,61 eura. U usporedbi s 2022., u 2023. je ukupno isplaćeno 51,88 % više sredstava za pružanje besplatne pravne pomoći nego u 2022. No, kada se zasebno pogledaju sredstva isplaćena za primarnu i sekundarnu pravnu pomoć, u odnosu na sredstva isplaćena za primarnu pravnu pomoć došlo je do povećanja, i to za 100,06 %, dok je u odnosu na sredstva isplaćena za sekundarnu pravnu pomoć došlo do smanjenja za 0,01 %.

Osim navedenih statističkih podataka, Izvješće sadrži i podatke o provedenim aktivnostima u izvještajnom razdoblju usmjerenim na jačanje sustava besplatne pravne pomoći u Republici Hrvatskoj, kao instrumenta zaštite prava na pristup sudu i mehanizma koji doprinosi većoj učinkovitosti pravosuđa u cjelini.

Slijedom navedenog, predlaže se Vladi Republike Hrvatske donošenje Zaključka kojim se prihvaća Izvješće o ostvarivanju prava na besplatnu pravnu pomoć i utrošku sredstava u 2023.